Man back from Africa dies in Balasore quarantine centre ବାଲେଶ୍ୱରଃ ଆଫ୍ରିକାରୁ ୯ ଦିନ ତଳେ ଫେରିଥିବା ଯୁବକଙ୍କ ସଙ୍ଗରୋଧ କେନ୍ଦ୍ରରେ ମୃତ୍ୟୁ; ହତ୍ୟା ଅଭିଯୋଗ- News18 Odia\nବାଲେଶ୍ୱରଃ ଆଫ୍ରିକାରୁ ୯ ଦିନ ତଳେ ଫେରିଥିବା ଯୁବକଙ୍କ ସଙ୍ଗରୋଧ କେନ୍ଦ୍ରରେ ମୃତ୍ୟୁ; ହତ୍ୟା ଅଭିଯୋଗ\nଗତ ଚାରି ବର୍ଷ ହେଲା ସାଉଥ ଆଫ୍ରିକାରେ କାର୍ଯ୍ୟ କରୁଥିବା ରମାକାନ୍ତ ଦାସଙ୍କ ପତ୍ନୀ ଗତ କାଲି ତାଙ୍କୁ ଭେଟି ତାଙ୍କ ସହ କଥା ହୋଇଥିଲେ । ସେ ପୂରା ଭଲ ଥିଲେ ଓ ତାଙ୍କ ଠାରେ କରୋନାର କୌଣସି ଲକ୍ଷଣ ନ ଥିଲା ବୋଲି ସେ କହିଛନ୍ତି ।\nକ୍ୱାରେଣ୍ଟାଇନ୍ କେନ୍ଦ୍ର ବାହାରେ ଉତ୍ତେଜନା ସମୟର ଏକ ଦୃଶ୍ୟ\nବାଲେଶ୍ୱରଃ ଭୋଗରାଇରେ ସଙ୍ଗରୋଧ କେନ୍ଦ୍ରରେ ସାଉଥ୍ ଆଫ୍ରିକାରୁ ଫେରିଥିବା ଜଣେ ବ୍ୟକ୍ତିଙ୍କ ମୃତ୍ୟୁକୁ ନେଇ ତୁମୁଳକାଣ୍ଡ ଘଟିଛି ଓ ଉତ୍ତେଜନା ଦେଖା ଦେଇଛି । ଉକ୍ତ ବ୍ୟକ୍ତିଙ୍କୁ ହତ୍ୟା କରାଯାଇଥିବା ଅଭିଯୋଗ କରି ଗ୍ରାମବାସୀମାନେ ହତ୍ୟାକାରୀଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଦାବି କରି ସଙ୍ଗରୋଧ କେନ୍ଦ୍ର ସମ୍ମୁଖରେ ଧାରଣାରେ ବସିଛନ୍ତି । ସଙ୍ଗରୋଧ କେନ୍ଦ୍ରକୁ ଘେରି ସେଠାରେ ନିୟୋଜିତ ଆଶା ଓ ଅଙ୍ଗନବାଡ଼ି କର୍ମୀଙ୍କୁ ବି ସେମାନେ ଆକ୍ରମଣ କରିଥିଲେ ।\nଘଟଣା ସ୍ଥଳରେ ଜଳେଶ୍ୱର ଏସଡିପିଓଙ୍କ ସମେତ ଅନ୍ୟ ଅଧିକାରୀମାନେ ପହଞ୍ଚି ତଦନ୍ତ ଆରମ୍ଭ କରିଛନ୍ତି । ହେଲେ ସ୍ଥାନୀୟ ଲୋକଙ୍କ ମଧ୍ୟରେ ଉତ୍ତେଜନା କମିନାହିଁ । ମୃତ ବ୍ୟକ୍ତି ରମାକାନ୍ତ ଦାସଙ୍କ ପତ୍ନୀ ସାବିତ୍ରୀ ଥାନାରେ ଅଭିଯୋଗ କରିଛନ୍ତି ଯେ ତାଙ୍କ ସ୍ୱାମୀଙ୍କୁ ସଙ୍ଗରୋଧ କେନ୍ଦ୍ରରେ ହତ୍ୟା କରାଯାଇଛି ।\nଗତ ଚାରି ବର୍ଷ ହେଲା ସାଉଥ ଆଫ୍ରିକାରେ କାର୍ଯ୍ୟ କରୁଥିବା ବାରବାଟିଆ ପଞ୍ଚାୟତ କଣ୍ଟାବଣିଆ ଗାଁର ବୃନ୍ଦାବନ ଦାସଙ୍କ ୪୫ ବର୍ଷୀୟ ପୁଅ ରମାକାନ୍ତ ଦାସ ସେଠାରୁ ଗତ ୨୦ ତାରିଖରୁ ଫେରିଥିଲେ । ପଞ୍ଚାୟତ ଅଧୀନ ପରିଚାଳିତ ଏକ ଅସ୍ଥାୟୀ ସ୍ୱାସ୍ଥ୍ୟ କେନ୍ଦ୍ରରେ ସେ ସଙ୍ଗରୋଧରେ ଥିଲେ । ଗତ ମଙ୍ଗଳବାର ସନ୍ଧ୍ୟାରେ ତାଙ୍କ ପତ୍ନୀ ସାବିତ୍ରୀ ତାଙ୍କୁ ସାକ୍ଷାତ କରି କଥାବାର୍ତ୍ତା ହୋଇ ଘରକୁ ଫେରିଥିଲେ ।\n"ତାଙ୍କ ଦେହ ସମ୍ପୂର୍ଣ୍ଣ ଭଲ ଥିଲା । ତାଙ୍କ ଠାରେ କରୋନାର କୌଣସି ଲକ୍ଷଣ ନ ଥିଲା । ମାତ୍ର ଆଜି (ବୁଧବାର) ସକାଳେ ସଙ୍ଗରୋଧ କେନ୍ଦ୍ରରେ ତାଙ୍କ ମୃତ୍ୟୁ ହୋଇଥିବା ଖବର ପ୍ରଚାର ହେଲା । ମୋ' ସ୍ୱାମୀଙ୍କୁ ନିଶ୍ଚିତ ହତ୍ୟା କରାଯାଇଛି," କାନ୍ଦି କାନ୍ଦି କହିଛନ୍ତି ସାବିତ୍ରୀ ।\nସରକାରୀ ଅଧିକାରୀମାନଙ୍କୁ କ୍ୱାରେଣ୍ଟାଇନ୍ କେନ୍ଦ୍ର ଭିତରୁ ବାହାରକୁ ଆସିବାକୁ ଦେଉ ନାହାନ୍ତି ଲୋକେ ।\nଉତ୍ତେଜନା ଖବର ପାଇ ଭୋଗରାଇ ବିଡିଓ ସତ୍ୟଜିତ ରାଉତ, ଜଳେଶ୍ୱରପୁର ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ରର ଅଧିକାରୀ ଡଃ କମଳାକାନ୍ତ ଜେନା, ପଞ୍ଚାୟତର ଆଶା ଓ ଏ.ଏନ.ଏମ. କର୍ମୀମାନେ ସେହି ସଙ୍ଗରୋଧ କେନ୍ଦ୍ରକୁ ଯାଇ ଘଟଣାର ତଦନ୍ତ ଆରମ୍ଭ କରିଥିଲେ । ଏତିକି ବେଳେ ଗାଁ ଲୋକେ ଫାଟକରେ ତାଲା ପକାଇ ସେମାନଙ୍କୁ ବେଶ୍ କିଛି ଘଣ୍ଚା ଅଟକ ରଖିଥିଲେ ।\nସଙ୍ଗରୋଧ କେନ୍ଦ୍ର ପରିସର ବାହାରେ ଭୋଗରାଇ ତହସିଲଦାର ରାଖାଲ ଚନ୍ଦ୍ର ପରିଡ଼ା, ଭୋଗରାଇ ଥାନା ଅଧିକାରୀ ନରେନ୍ଦ୍ର ଦାସ, ତାଳସାରୀ ସାମୁଦ୍ରିକ ଥାନାର ଭାରପ୍ରାପ୍ତ ଅଧିକାରୀ ହେମନ୍ତ କୁମାର ମାଝୀ ଓ ଚନ୍ଦନେଶ୍ୱର ଫାଣ୍ଡି ଅଧିକାରୀ ବିଶ୍ୱନାଥ କର ସଦଳବଳେ ପହଞ୍ଚି ଲୋକଙ୍କୁ ବୁଝାସୁଝା କରିବା ପାଇଁ ଚେଷ୍ଟା କରିଥିଲେ ।\nବାହାରେ ଉତ୍ତେଜନା ଲାଗି ରହିଥିବା ବେଳେ ଜଣେ ଏ.ଏନ.ଏମ. ଓ ଦୁଇ ଜଣ ଆଶା କର୍ମୀ ବିଦ୍ୟାଳୟ ପଛ ପଟେ ପାଚେରୀ ଡେଇଁ ପଳାଇ ଯାଉଥିବା ବେଳେ ଗାଁ ଲୋକେ ସେମାନଙ୍କୁ ଧରି ଅଟକ ରଖିଥିଲେ । ଉତ୍ୟକ୍ତ ଲୋକେ ଶବ ବ୍ୟବଚ୍ଛେଦ ପାଇଁ ବାହାରକୁ ଛାଡ଼ିବାକୁ ନ ଦେବାକୁ ଅଡ଼ି ବସିଥିଲେ ।\nବିଳାପ କରୁଥିବା ରମାକାନ୍ତ ଦାସଙ୍କ ଜଣେ ପରିଜନ\nମୃତ ରମାକାନ୍ତ ଦାସଙ୍କ ଉପରେ ତାଙ୍କ ପରିବାର ସମ୍ପୂର୍ଣ୍ଣ ଭାବେ ନିର୍ଭର କରୁଥିଲା । ପୁଅ ସମରେଶ କଚୁଆଡି କଲେଜରେ ଯୁକ୍ତ ତିନି କଳା ପଢୁଥିବା ବେଳେ ଝିଅ ନବମ ଶ୍ରେଣୀରେ ପଢୁଛି । ତେଣୁ ଉପଯୁକ୍ତ କ୍ଷତିପୂରଣ ସାଙ୍ଗକୁ ଏହି ହତ୍ୟାକାଣ୍ଡରେ ଜଡ଼ିତ ଥିବା ଦୋଷୀମାନଙ୍କୁ କଠୋର ଦଣ୍ଡ ଦେବାକୁ ଦାବି ଗାଁ ଲୋକେ ଦାବି କରିଛନ୍ତି ।\n"ମୋ' ଭାଇକୁ ଏଠି ହତ୍ୟା କରାଯାଇଛି । ଏଥି ପାଇଁ କ୍ୱାରେଣ୍ଟାଇନ ସେଣ୍ଟରର ପରିଚାଳକ ଦାୟୀ । ମୋ' ଭାଇ ଠାରେ କରୋନାର କୌଣସି ଲକ୍ଷଣ ନ ଥିଲା । ଏହା କରୋନା ମୃତ୍ୟୁ ନୁହେଁ । ତାଙ୍କୁ ହତ୍ୟା କରିବା ପରେ କରୋନା ନାଁ ଦିଆଯାଉଛି, " କହିଛନ୍ତି ରମାକାନ୍ତଙ୍କ ଭାଇ ବୀରେନ୍ଦ୍ର ।\nଗାଁ ଲୋକେ ବିଦ୍ୟାଳୟକୁ ଚାରି ପଟୁ ଘେରି ରହିବା ସହ କେନ୍ଦ୍ର ମଧ୍ୟରୁ କାହାରିକୁ ବାହାରକୁ ବାହାରିବାକୁ ଦେଉ ନ ଥିଲେ । ଏଭଳି ପରିସ୍ଥିତିରେ ବାହାରେ ପୋଲିସ ପ୍ରଶାସନ ଲୋକଙ୍କୁ ବୁଝାଇବାକୁ ବହୁ ଚେଷ୍ଟା କରି ମଧ୍ୟ ବିଫଳ ହୋଇଥିଲା । ସନ୍ଧ୍ୟା ପ୍ରାୟ ୫ଟାରେ ଜଳେଶ୍ୱର ଏସଡିପିଓ ଅଙ୍କିତା କୁମ୍ଭାର ଘଟଣା ସ୍ଥଳରେ ପହଞ୍ଚି ଆନ୍ଦୋଳନକାରୀଙ୍କ ସହ ଆଲୋଚନା ଚଳାଇଥିଲେ । ସନ୍ଧ୍ୟାରେ ଖବର ଲେଖା ହେବା ପର୍ଯ୍ୟନ୍ତ କୌଣସି ସମାଧାନର ସୂତ୍ର ବାହାରି ପାରି ନ ଥିଲା ।
